*A rendelet tervezet elfogadásához*

***az Mötv. 50. §-a alapján minősített*** *többség szükséges,*

*az előterjesztés* ***nyilvános ülésen tárgyalható****!*

*22. számú előterjesztés*

Bátaszék Város Önkormányzat Képviselő-testületének 2025. február 12-én

16 órakor megtartandó ülésére

az önkormányzat által államháztartáson kívülre nyújtott támogatásairól szóló 1/2015 (I.27.) önkormányzati rendelet módosítása

|  |
| --- |
| **Előterjesztő:** dr. Bozsolik Róbert polgármester**Készítette:** dr. Firle-Paksi Anna aljegyző Tóthné Lelkes Erika pénzügyi tanácsadó **Törvényességi ellenőrzést végezte:** Takaróné dr. Mihó Beatrix kirendeltségvezető**Tárgyalja:**KOIS Bizottság 2025.02.10.PG Bizottság 2025.02.11. |

**Tisztelt Képviselő-testület!**

A korábbi belső ellenőrzés tapasztalataiból, valamint az elmúlt időszakban megtörtént támogatás elszámolások tárgyalása során tapasztaltak miatt az önkormányzat által államháztartáson kívülre nyújtott támogatásairól szóló 1/2015 (I.27.) önkormányzati rendelet módosítására teszünk javaslatot.

Jelen rendelet módosítási javaslat célja:

1. Bátaszéki Városi Sport Kör, mint egyesület kiemelt szervezetek közé történő felvétele.
2. Időközben bekövetkezett változások, jogszabályváltozások átvezetése.
3. A támogatásban részesített kedvezményezettekre vonatkozó részletesebb elszámolási szabályok megállapítása a hatályos jogszabályok alapján. (Ezáltal a rendeletben elültetett elszámolási szabályok a támogatási szerződések elválaszthatatlan részét képezik majd a rendelet hatályba lépését követően.)
4. Új elszámoló lap alkalmazásának bevezetése, amely részletesen kitér a civil szervezet által elvárt nyilatkozatokra vonatkozóan is

(pl.: az elszámoló lapon feltüntetett költségek kifizetése előtt azok jogosságáról és összegszerűségéről a képviselő meggyőződött; az elszámoló lapon feltüntetett költségekhez tartozó megrendelés(ek)/szerződés(ek) az azokban foglaltaknak megfelelően teljesült(ek), a Megbízott(ak) a megrendelés(ek)ben/szerződés(ek)ben foglalt(ak)nak eleget tett(ek); a támogatást a támogatási cél szerint, a támogatott tevékenységgel kapcsolatos kiadásokra, a támogatói okiratban foglaltaknak megfelelően használta fel a civil szervezet; a pénzügyi összesítőben szereplő adatok helyességét, valódiságát, valamint a pénzügyi és számviteli szabályok szerinti elszámolását igazolja a képviselő; a beszámolóban elszámolt költségeket más elszámolásban - támogatás terhére elszámolt költségként - nem szerepelteti; a beszámolóhoz benyújtott valamennyi bizonylat, egyéb dokumentum az eredetivel mindenben megegyező másolat; az elszámoló lapon feltüntetett költségeket alátámasztó számviteli bizonylatok maradéktalanul, záradékolva, rendelkezésre állnak a Kedvezményezett vonatkozó szabályzatában megjelölt bizonylat megőrzési helyen)

A módosítási javaslathoz részletes indokolás került megszövegezésre, az alábbiak szerint:

**Általános indokolás:**

A rendelet elfogadásával az önkormányzat által államháztartáson kívülre nyújtott támogatások elszámolási rendje a hatályos jogszabályoknak megfelelően pontosításra kerül, valamint egy új bátaszéki civil szervezet a kiemelt szervezetek közé felvételre kerül.

**Részletes indokolás:**

**Az 1. §-hoz:** Tolna Megyei Matematikai Tehetséggondozó Alapítvány megszűnt, így javasolt ezen rendelkezés hatályon kívül helyezése. Mivel egy másik szervezet kiemelt szervezetek közé történő felvételét jelezte, így a 3. § (1) e) pontjának újraszabályozására teszünk javaslatot. A korábbi szabályozás helyére a Bátaszéki Városi Sport Kör civil szervezet kerül.

**A 2. §-hoz:** Elírás javításra került.

**A 3. §-hoz:** A 3. mellékletben elhelyezett útmutató a támogatás felhasználásra vonatkozó irányokat, az elszámolás részletszabályait állapítja meg. A rendelet hatályba lépését követően ezen elszámolási szabályok alkalmazásával készülnek a támogatási szerződések.

**A 4. §-hoz:** A megállapított támogatás összege általában az önkormányzat honlapján kerül közzétételre, ritka, hogy a Cikádor újság tételesen tartalmazza a támogatási összegeket, így vagylagosan kerülne a jövőben szabályozásra a közzétételi kötelezettség.

**Az 5. §-hoz:** Az elszámolási részletszabályokat részletező útmutatót tartalmazza.

 **A 6. §-hoz:** Hatályba léptető rendelkezést tartalmaz.

**Az 1. melléklethez:** Az elszámolási útmutató szövegét tartalmazza.

**A 2. melléklethez:** A hatályos jogszabályoknak megfelelően kialakított elszámoló lapot tartalmazza.

Jelen előterjesztés mellékletét képezi az elszámolási útmutató, valamint az új elszámoló lap.

Kérjük a Képviselő-testületet az előterjesztés megtárgyalására, valamint a mellékelt rendelet tervezet elfogadására.